KAKO JE FLEGMARIN POSTAO KAPETAN ILI DEVET PRIZORA ROMANA

1. PRIZOR: UPOZNAVANJE S KNJIGOM

Prošli četvrtak je bio domjenak, slavili smo primanje novih mladih snaga u našu školu, nakon toga smo mi mlađi otišli na piće. Kući sam stigao dosta kasno, a kada sam prošetao psa, bilo je već poprilično kasno. Taj dan sam i dobio od Magdalene njezinu knjigu jer je htjela da na školskoj promociji nešto kažem o tom romanu. Pitao sam je zašto, a ona je rekla da vjeruje u moju iskrenost. Iskreno rečeno objavljivanje tog romana me iskreno obradovalo, kao i nagrađivanje mada me nagrade ne fasciniraju. Poželio sam prije spavanja tek prolistati Magdaleninu knjigu kako bih je na neki način osjetio. To obično radim kada u ruke dobijem neku novu knjigu. Prije čitanja slijedi upoznavanje. Bila je već duboka noć, no kada sam zavirio u početak, naprosto me obuzela i nisam je ostavljao dok je nisam cijelu pročitao, a tada se već negdje u daljini naziralo jutro. Eto, takva je to knjiga. Obuzme te u potpunosti i ne pušta te dok je ne pročitaš. I nakon čitanja ostaje u tvojim mislima, u tvom srcu. Naime, roman za djecu i mlade, a i za nas malo starije, Kako je Flegmarin postao kapetan, ne ostavlja te ravnodušnim ni kada je pročitaš što je sigurni znak da se radi o dobroj književnosti.

1. PRIZOR: SPISATELJICE IZ DRUGE GIMNAZIJE

Po čemu su slične Olja Savičević Ivančević, Nina Slišković, Ema Botica i Magdalena Mrčela. Ženskog su spola, spisateljice su i što je najvažnije, svoj književni put započele su u Drugoj gimnaziji što Drugu čini posebnom i ponosnom školom. A po čemu su različite, osim po svom književnom stvaranju, naime različitost je u tome što se Magdalena Mrčela vratila u Drugu kao profesorica što je veoma dobra priča, kako za školu, tako i za učenike. Uz to s Oljom Savičević Ivančević bi je mogla u budućnosti povezati i kazalište, naime Olja veoma uspješno piše i za kazalište lutaka, a kako roman Flegmarin ima izrazite dramske elemente, lako bi ga se moglo dramatizirati i postavit na kazališne daske mladih ili lutaka, što od srca želim romanu, likovima u romanu i samoj spisateljici.

Kada sam doznao da je izvjesna Magdalena Mrčela primljena u Drugu, pročitao sam njezine kratke priče Oksimoron i Kodeks. Tada sam, kao ljubitelj dobre književnosti, već znao da u naš kolektiv ulazi talentirana spisateljica. Roman o Flegmarinu me u toj spoznaji u potpunosti učvrstio i sa sigurnošću mogu reći da pred Magdalenom je veoma zanimljivo i uspješno spisateljsko putovanje.

1. PRIZOR: NEŠTO O ROMANU I ZAMKAMA SUVREMENOSTI

Svaka nacrtana ilustracija ili priložena fotografija uz tekst može biti zamka za roman. Ilustracije Marijana Lončara su pogođene, savršeno uklapaju u svijet ove knjige jer uz to što prenose poruke koje izviru iz knjige, u sebi sadrže onu iskrenu djetinju nevinost crteža pa se baš čini da su ih nacrtali najmlađi članovi obitelji Balić o kojima knjiga govori, tako da se ti crteži uklapaju u priču i s njom čine jednu zaokruženu cjelinu.

Roman govori o splitskoj obitelji Balić koja seli u kvart Brda zbog većeg stana jer očekuje prinovu prema tome to je obiteljski roman. Magdalena Mrčela, pišući o tome, lako je mogla biti lokalna, sputana i jednoznačna te upasti u kavez provincijalnog primitivizma i srednjovjekovnog duha koji postupno sve više razara slobodu naše kulture i književnosti. Uz to dobro je znano da je veoma tanka granica između ljepote vječnog za sva vremena i ružne kratkoće za jednodnevnu upotrebu. Mogla je jednako tako upasti u zamku obiteljskog konzervativizma i budalizma jer pisati o obitelji je poput šetnje miniranim poljem. Mada je u nekim trenutcima romana zamalo upala u to beznađe od kalupa dogmatike, banalnosti i fraze već znanog i naučenog, Magdalena Mrčela je majstorskim potezima to vješto izbjegla i napisala roman stoposto univerzalnog značenja. To je takav roman koji se lakoćom i užitkom može čitati bilo gdje na svijetu. To me je također obradovalo jer dobra književnost proizlazi iz pojedinačnog, no navijek stremi univerzalnom i pritom provocira.

Stil romana je točno onakav kakav treba biti kada govori o djeci i mladima. Jednostavne a duboke rečenice s jasno izrečenim mislima. Zapis je prilagođen svijesti djeteta koji ih vrti u svojoj glavi i izgovara u svojoj svijesti, ali nimalo nije jednoznačan, dapače. Ta jednostavnost izričaja oslikava život kakav on jeste što daje posebnu boju romanu, i to životnu, a to je osnovni preduvjet da spisateljici povjerujemo. Čitatelj joj vjeruje i ima osjećaj da se sve to njemu događa poistovjećujući se s likovima i njihovim životnim tegobama. Tim postupkom i unošenjem svojeg iskustva u roman, čitatelj dovršava Magdalenin roman što je i cilj svakog dobrog književnog djela. Tim i takvim stilskim postupkom Magdalena je vješto izbjegla i drugu zamku koju je ispred nje postavio obiteljski roman, zamka nepovjerenja čitatelja.

1. PRIZOR: VAŽNOST POČETKA ROMANA

Vjerojatno je Magdaleni bilo poznato kako je za svaku napisanu knjigu veoma važan početak, početak koji će privući čitatelja da se pridruži u putovanju nebeskim prostranstvima napisanog. Dapače, ne samo početak, već i prva rečenica ima svoju važnost. Spisateljica Virginia Woolf, koja je bila i književna teoretičarka, danima je sjedila u sobi sanjareći i tražeći prvu rečenicu za svoje djelo jer je znala da je to od presudne važnosti.

Početak Magdaleninog romana odiše toplinom i nježnošću, zarobi čitatelja te ga tako uvuče u priču na najbolji mogući način. Prva rečenica glasi: „Čujem da odrasli stalno govore da se djeca najviše vesele Božiću, ali u našoj se kući najviše veselila mama.“

Poput invokacije u starogrčkim epovima, u prvoj rečenici je izrečena tema romana i određen je glavni heroj bitke koja slijedi. Nedostaje samo poziv muzama ili kakvom bogu da joj pomogne pisati roman, mada samo spominjanje Božića može biti na tom tragu. U prvoj rečenici Božić određenje i tematiku djela. Božić kao simbol obitelji, obiteljskog okupljanja i zajedništva, obiteljskih odnosa u obiteljskoj priči. A majka, spomenuta u prvoj rečenici, postaje kroz roman istinski junak priče, ona djeluje poput starogrčkih heroja u borbi obitelji Balić za dostojanstven i pošten život.

Na samom početku romana sam pomislio, ovaj roman može imati sličnu sudbinu kao romani Junaci Pavlove ulice i Mali princ koji su napisani za djecu i mlade, ali su vremenom postali romani za odrasle ili bolje rečeno za odrasle ljude koji nose djecu u svojoj duši.

1. PRIZOR: ROMAN U OGLEDALU NAZNAKA KNJIŽEVNE TRADICIJE

Roman Kako je Flegmarin postao kapetan ima dvanaest poglavlja. Možemo ga usporediti s Brechtovim epskim teatrom koji je nastao, razbijajući tradicionalnu dramu na prizore, s očitom namjerom djelovanja na publiku kako bi iz temelja promijenila njihova negativna stremljenja i uvjerenja. Tako Magdalenin roman, kao i Brechtova drama, ima dvanaest prizora i poput Brechta šalje jasnu poruku čitateljima ne bi li utjecala na njih - obitelj je, između ostalog, bit vašeg postojanja i nemojte nikada učiniti ništa što bi moglo razbiti obitelj jer ćete tako razbiti sebe, učinite baš sve kako biste sačuvali obitelj jer bez njih, nema ni vas, i svakako je važno da znate, obitelj nije materijalno nego duhovno, obitelj je ljubav.

Roman ima elemenata romana struje svijesti. I po tome se vidi Magdalenina književna umješnost jer nije jednostavno ući u djetinju svijest i staviti to na papir da izgleda zanimljivo i važno, a da pritom sentimentalizam ne prelazi u banalnost ili patetiku i pretencioznost. U tome je spisateljica uspjela i to daje posebnu boju ljepote romana. Naime u romanu spisateljica izvire iz Flegmarinove svijesti koji je glavni pripovjedač te u jednom dijelu i zapisivač dnevnika namijenjen njegovoj majci. Takvu kompoziciju i moguću monotonost kazivanja Magdalena uspješno razbija dodavanjem toka svijesti starijeg brata Renata i majke u vrijeme pred padanja u nesvjesno stanje.

U romanu se prepoznaju naznake i gogoljevskog smijeha kroz suze na Magdalenin način. Nema tu nekog velikog smijeha, tek onako skrivenog, tek naznačenog, a nema ni nekih posebnih suza. Magdalena to radi s mjerom jer slika život kakav on zaista jeste u svom trajanju bez nekih silnih pretjerivanja što odudara od svakodnevnice i što bi učinilo roman neuvjerljiv.

Ako bismo tražili neko stilsko određenje romana, onda bi to mogao biti realizam u slici suvremenog romantizma. Uz to, siguran sam da će mnogim čitateljima kapnuti koja iskrena suza dok bude čitao, posebno u drugom dijelu romana kada dramska napetost dostiže svoj vrhunac i udara na čitatelja svom svojom emotivnom silinom.

Roman teče kronološki, a uokviren je dvama sudbonosnim događajima za obitelj Balić. Na početku Flegmarin bi htio psića, a majka kazuje da je trudna pa će dobiti brata ili sestru a ne psića, da bi na kraju roman se rodila sestra. Vrijeme događanja je nešto manje od godinu dana i to od Božića 2015. pa do osmog mjeseca 2016. kada su se održavale Olimpijske igre u Riju, naime tim događajem i završava roman.

1. PRIZOR: TKO JE GLAVNI LIK ROMANA

Ako je dobar roman, a ovaj to jeste, svaki čitatelj doživljava priču na svoj način kao i likove u tom romanu. U ovom romanu bi se moglo postaviti pitanje čitatelju, tko je glavni lik u romanu kao neka zagonetka. Nekome će biti glavni lik biti pripovjedač Flegmarin. Sve izvire iz najmlađeg člana obitelji Marina ili kako ga je otac, zbog njegove nezainteresiranosti za svijet oko njega pri rođenju, nazvao Flegmarin. Flegmarin ispisuje svoj tok svijesti kroz roman. Možda je Magdalena sebe ugradila u Flegmarinu što bi moglo biti lako vjerojatno, pa bi se zato mogli reći, Flegmarin je Magdalena i Flegmarin je glavni.

Pritom kroz svijest maloga Flegmarina Magdalena esejistički progovara o svijetu u kojem živi. Naime Flegmarin piše sastav naslova Kako bih promijenio svijet, što je kod njegove profesorice hrvatskog Brkićke primljeno s izrazitim negodovanjem. Flegmarin, ili u biti Magdalena Mrčela, tvrdi da ga on uopće ne bi mijenjao jer je njegov svijet dobar misleći na svoj mikrosvijet u kojem živi, i traži od svijeta samo da bude pravedan pa će sve biti dobro i pritom postavlja ključno pitanje, što taj svijet čini da on bude bolji. Na kraju citira majku koja poslovično kaže, neka bude pravde pa makar propao svijet što daje pečat sastavu i Magdaleninom pogledu na svijet. A profesorica Brkić očito nije pravedna u radu s učenicima kada joj se taj sastav ne sviđa.

Netko će sa sigurnošću reći, glavni lik romana je majka i točka. Ona je sveprisutna, oko nje se sve vrti pa tako i cijeli roman, ona je iznad svega u romanu i ona je heroj romana, istinski junak jer ovaj roman je pisan za majku Balićevih ili za sve majke ovog svijeta, koje su postojale i rađale djecu stvarajući novi svijet, jer jedino se majci u romanu ime uopće ne spominje.

Po meni glavni lik je onaj ili ona koja se gotovo i ne spominje, ali roman je baš nastao zbog nje i ona ga uokviruje kao neku obiteljsku fotografiju. Ona ništa ne govori i nemamo pojma o čemu ona razmišlja, znamo samo da joj se žurilo doći na svijet. Dobila je ime po vedrom nebu i zato je ona glavna jer je ovaj roman poput vedra neba, i ona se zove Vedrana. Ona simbolizira život i tako oživotvoruje glavnu ideju romana pa bi zato mogla biti glavni lik zbog koje je sve pokrenuto, od seljenja na Brda do pisanja ove knjige.

1. PRIZOR: NEKE SADRŽAJNE ZNAČAJKE I PORUKE ROMANA

Spisateljica se u romanu dotakla mnogih važnih detalja koji su dio naših života i koji okružuju i naš svijet, a ne samo svijet obitelji Balić, što je i posebna vrijednost romana.

Spisateljica stalno progovara o ljubavi. Ljubav majke prema djeci i ocu je bezuvjetna i sveprisutna, ljubav oca prema majci i djeci je jednako takva mada manje naglašena, ljubav između braće je nedvojbena, no spisateljica piše i o prvim ljubavima svojih malih likova. Ljubav između Žana i Marčeline završava naglim i ružnim prekidom zbog preseljenja Balićevih na Brda i Marčelinine ljubomore. Marčelina, ime koje bismo mogli povezati s prezimenom Mrčela mada ne moramo. Ta ljubav nema šanse uspjeti jer se u nju poput karcinom usadila posesivnost što je smrt za svaku ljubavnu vezu. Ljubav između njih, zahvaljujući Marčelini, postaje imati a ne biti. Tako se Marčelina odriče Žana jer misli da njegovo odsustvo tijelom znači i nestanak ljubavi pa da on tamo na Brdima zavađa neke Brđanke što i nije istina, a rezultat je ljudske slabosti, sebičnosti i posesivnosti. Za razliku od njih i njihove promašene ljubavi, ljubav Flegmarina i Petre je istinska ljubav na duge staze, a oslikana je naslovom poglavlja Petra je moj najbolji prijatelj. Ljubav kao nešto trajno, kao uzajamno prijateljstvo, razumijevanje i potpuno povjerenje.

O odnosu učenika i učitelja piše spisateljica što je i očekivano jer spisateljica je i profesorica. Odnos učitelja prema učeniku kao i škole prema učeniku je opisan u potpuno negativnom svjetlu. Magdalena želi ukazati učiteljima kako griješe kada svoje frustracije liječe na učenicima koristeći svoju moć, i kako učitelji griješe kada u svojoj sebičnosti i narcisoidnosti ne vide učenika, nego svoju projekciju tog učenika, a svaki učenik je fenomen za sebe, i kako učitelji griješe kada ne dopuštaju učenicima slobodu izražavanja i djelovanja. Jednako tako, na sličan način Magdalena pokušava upozoriti roditelje da daju slobodu svojoj djeci i da im nikada ne nameću svoju sliku njih samih, i da im dopuste izraziti sebe u potpunosti što je osnovno pravilo obitelji Balić.

Posebno mjesto u romanu ima prikaz igre nogometa koja simbolizira bilo koju igru ili nadmetanje. Flegmarin će na kraju romana postati kapetan što je i naznačeno u naslovu romana kao posebna važnost. Nikada nemojmo odustati od svojih snova koliko god oni bili udaljeni od nas ili naizgled beznadežni, poručuje Magdalena te dodaje u prenesenom značenju pisanja o nogometu, nikada nemojte odustati od borbe jer svaka igra je preslika života, a u životu se treba boriti. Flegmarin nije neki igrač, uglavnom ulazi s klupe, igra obranu, ima boljih od njega i on je toga svjestan. U presudnom trenutku utakmice trener zna tko je pravi borac u glavi jer nogomet, kao ni ostali sportovi, se ne igra ekstremitetima, nego glavom, pa mu daje kapetansku traku. Flegmarin pobjeđuje sebe i svoje strahove. Pobjeđuje i protivnički tim dajući odlučujući gol za svoju pobjedničku ekipu. Prema tome sam naslov ima u sebi posebnu poruku za čitatelja, nikad ne odustaj od svojih snova i bori se bez obzira na mogućnost poraza jer poražen je samo onaj koji odustane.

1. PRIZOR: IDEJA ROMANA

Ipak, najvažnija priča u ovom romanu, priča koja određuje u potpunosti ovaj roman, jeste stvaranje i rađanje novog čovjeka, a majka se stavlja na pijedestal svega postojećeg. Na početku romana majka je trudna i zbog toga svi negoduju. Dijete začeto u njoj je doslovno i u prenesenom smislu jede, sve iz nje crpi, ona polako kopni i nestaje pa tako roman iz realizma prelazi u naturalizam. Tim dijelom romana i takvim dramskim zapletom, najznačajnijim i najpotresnijim, Magdalena uokviruje svrhu svog pisanja. Novi život, koji se rađa, nastaje iz nekog postojećeg života, u prenesenom i doslovnom smislu, i tim činom čovjek se najbliže približio prirodi i savršenom svijetu vječnog kruga prirodnog obnavljanja. Majka nestaje da bi se iz nje rodilo nešto sasvim novo i neponovljivo.

U drugom dijelu romana iz sasvim ležerne priče o jednoj obitelji i njihovim svakodnevnim kretanjima u duhovnom i materijalnom smislu, sve se pretvara u dramu koja naslućuje tragediju. Majka rađa dijete, ali i nestaje iz života, pada u komu. U tom potresnom trenutku nam se Magdalena u potpunosti razotkriva, ovo nije roman o djetinjstvu i obitelji mada donekle i jeste, ovo je roman o majčinstvu, o darivanju života za život, o bezuvjetnoj ljubavi kakvu može imati samo majka prema svom djetetu. I osnovna ideja romana jeste darivanje života za život. Slobodno bi se mogao nazvati život za život.

1. PRIZOR: KRAJ ROMANA IMA VAŽNOST POČETKA

Na samom kraju romana u tijeku su Olimpijske igre u Riju, Hrvatska je osvojila pet zlata, otac Dino je fanatični navijač, no on će reći na to: „Ništa posebno. Ja ih isto imam pet.“ Prva rečenica: „Čujem da odrasli stalno govore da se djeca najviše vesele Božiću, ali u našoj se kući najviše veseli mama“, i među zadnjima: „Ništa posebno, ja ih imam pet“, čini okvir slike obitelji Balić i bit ovog romana. Lijepa su sva olimpijska i sva ostala zlata ovoga svijeta, ali sva su ona beznačajna i manje od ništa naspram obiteljskom zlatu i našoj djeci. Obitelj, rađanje života, ljubav, to je slika zlatnog sjaja. I sve ono što nosite materijalno sa sobom tako je beznačajno prema duhovnom u sebi i ljubavi koju širite od sebe i oko sebe, rekla bi spisateljica ovog romana.

Ovo je roman o obitelji, međutim puno više je to roman o herojskom majčinstvu kao sudbonosnom dijelu našeg postajanja. U ovom romanu Magdalena Mrčela progovara o sebi, o svima nama, o čovjeku i ljubavi kao o osnovnom čovjekovom smislu besmislenog postojanja.

 Boris Škifić